Πρόταση οδηγίας του Συμβουλίου για τροποποίηση της οδηγίας 79/409/ΕΟΚ περί της διατηρήσεως των αγρίων πτηνών (94/C 100/07) COM(94) 39 τελικό - 94/0061(SΥΝ)

(Υποβλήθηκε από την Επιτροπή την 1η Μαρτίου 1994)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 130Σ παράγραφος 1,

την πρόταση της Επιτροπής,

Σε συνεργασία με το Ευρωπαϊκό Κοινοβούλιο,

Έχοντας υπόψη τη γνώμη της Οικονομικής και Κοινωνικής Επιτροπής,

Εκτιμώντας:

ότι, με την οδηγία 79/409/ΕΟΚ του Συμβουλίου (1), όπως τροποποιήθηκε τελευταία από την οδηγία 91/244/ΕΟΚ της Επιτροπής (2), θεσπίζονται στο άρθρο 7 κοινές αρχές σε θέματα θήρας και ότι, σύμφωνα με την αρχή της επικουρικότητας, τα κράτη μέλη είναι τα πλέον ενδεδειγμένα για τον προσδιορισμό των λεπτομερών κανόνων εφαρμογής αυτών 7

ότι οι εν λόγω κανόνες δεν πρέπει να θέτουν σε κίνδυνο τις προσπάθειες διατηρήσεως και ότι είναι, ως εκ τούτου, αναγκαίο να προσδιορισθούν οι δυνατότητες εκτιμήσεως που διαθέτουν τα κράτη μέλη για τον καθορισμό των ημερομηνιών θήρας των αποδημητικών ειδών εντός των ορίων μιας εύλογης χρήσεως 7

ότι είναι σκόπιμο, προς το σκοπό αυτό, να τροποποιηθεί το άρθρο 7 παράγραφος 4 της οδηγίας 79/409/ΕΟΚ 7

ότι ενδείκνειται να προσδιορισθούν τα κριτήρια τα οποία είναι δυνατόν να χρησιμοποιούνται από τα κράτη μέλη για τον καθορισμό της λήξεως των θηρευτικών περιόδων για τα αποδημητικά είδη στα οποία εφαρμόζεται η θηρευτική νομοθεσία,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 79/409/ΕΟΚ τροποποιείται ως εξής:

1. Στο άρθρο 7, η παράγραφος 4 αντικαθίσταται από το ακόλουθο κείμενο:

«4. Τα κράτη μέλη διασφαλίζουν ότι η θηρευτική δραστηριότητα, συμπεριλαμβανομένης, κατά περίπτωση, της ιερακοθηρίας, όπως προκύπτει από την εφαρμογή των ισχυουσών εθνικών διατάξεων, συνάδει με τις αρχές μιας ορθολογικής χρήσεως και οικολογικά ισορροπημένης ρυθμίσεως για τα είδη πτηνών που αφορά, και ότι η δραστηριότητα αυτή είναι συμβατή, όσον αφορά τον πληθυσμό των ειδών αυτών, και ιδίως των αποδημητικών πτηνών, με τις υποχρεώσεις που απορρέουν από το άρθρο 2. Τα κράτη μέλη μεριμνούν ειδικότερα ώστε τα είδη στα οποία εφαρμόζεται η θηρευτική νομοθεσία να μην θηρεύονται κατά την περίοδο φωλεοποιήσεως, ούτε κατά τις διάφορες φάσεις της αναπαραγωγής και εξαρτήσεως. Όταν πρόκειται για αποδημητικά είδη πτηνών, μεριμνούν ειδικότερα ώστε τα είδη στα οποία εφαρμόζεται η θηρευτική νομοθεσία να μην θηρεύονται κατά την περίοδο αναπαραγωγής τους. Τα κράτη μέλη μεριμνούν επίσης ώστε τα είδη αυτά να προστατεύονται κατά τη διάρκεια της επιστροφής τους στον τόπο φωλεοποιήσεως 7 προς τον σκοπό αυτό, καθορίζουν τις θηρευτικές περιόδους για τα διάφορα είδη, σύμφωνα με τα κριτήρια που αναφέρονται στο παράρτημα VI. Τα κράτη μέλη διαβιβάζουν στην Επιτροπή κάθε σχετική πληροφορία ως προς την πρακτική εφαρμογή της θηρευτικής νομοθεσίας τους.»

2. Το άρθρο 15 αντικαθίσταται από το ακόλουθο κείμενο:

«Άρθρο 15

Οι τροποποιήσεις που είναι αναγκαίες γαι την προσαρμογή στην τεχνική και επιστημονική πρόοδο των παραρτημάτων I, V και VI, καθώς και οι τροποποιήσεις που αναφέρονται στο άρθρο 6 παράγραφος 4 δεύτερο εδάφιο, θεσπίζονται σύμφωνα με τη διαδικασία του άρθρου 17.»

3. Το κείμενο που εμφαίνεται στο παράρτημα της παρούσας οδηγίας προστίθεται ως παράρτημα VI.

Άρθρο 2

Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο . . . πληροφορούν αμέσως την Επιτροπή σχετικά.

Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής αποφασίζεται από τα κράτη μέλη.

Άρθρο 3

Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

(1) ΕΕ αριθ. L 103 της 25. 4. 1979, σ. 1.

(2) ΕΕ αριθ. L 115 της 8. 5. 1991, σ. 41.

ΠΑΡΑΡΤΗΜΑ

«ΠΑΡΑΡΤΗΜΑ VΙ

ΚΡΙΤΗΡΙΑ ΚΑΘΟΡΙΣΜΟΥ ΤΗΣ ΜΕΓΙΣΤΗΣ ΔΙΑΡΚΕΙΑΣ ΤΗΣ ΘΗΡΕΥΤΙΚΗΣ ΠΕΡΙΟΔΟΥ

Το τέλος της θηρευτικής περιόδου ορίζεται ως εξής:

1. στην περίπτωση των ειδών των οποίων τα επίπεδα διατηρήσεως είναι ικανοποιητικά και των οποίων η αποδήμηση αρχίζει πριν από τις 20 Φεβρουαρίου, η θηρευτική περίοδος λήγει το αργότερο εντός του δεκαημέρου που έπεται του δεκαημέρου της ενάρξεως της διελεύσεως (1) 7

2. στην περίπτωση των ειδών των οποίων τα επίπεδα διατηρήσεως είναι ικανοποιητικά και των οποίων η αποδήμηση αρχίζει μετά τις 20 Φεβρουαρίου, ή στην περίπτωση των ειδών των οποίων τα επίπεδα διατηρήσεως δεν είναι ικανοποιητικά και των οποίων η αποδήμηση αρχίζει πριν από τις 20 Φεβρουαρίου, η θηρευτική περίοδος λήγει το αργότερο εντός του ιδίου δεκαημέρου με αυτό της ενάρξεως της διελεύσεως 7

3. στην περίπτωση των ειδών των οποίων τα επίπεδα διατηρήσεως δεν είναι ικανοποιητικά και των οποίων η αποδήμηση αρχίζει μετά τις 20 Φεβρουαρίου, η θηρευτική περίοδος λήγει το αργότερο εντός του δεκαημέρου που προηγείται της ενάρξεως της διελεύσεως.

(1) Όλες οι ενδείξεις για τις αποδημητικές περιόδους αναφέρονται σε μέσες ετήσεις τιμές.»